Borko Stefanović, predsednik Levice Srbije i jedan od osnivača Saveza za Srbiju, Boban Jovanović i Marko Dimić, aktivisti Levice Srbije, brutalno su pretučeni uoči održavanja tribine Saveza za Srbiju u Kruševcu, saopšteno je iz tog opozicionog saveza.

Policija je saopštila da je odmah nakon događaja izašla na lice mesta i da preduzima sve neophodne mere i radnje u cilju pronalaska i identifikacije napadača, i da je o svemu obavešteno nadležno tužilaštvo.

Iz Saveza za Srbiju je saopšteno da je usled težih povreda glave, Borko Stefanović je prevezen u Urgentni centar, Jovanoviću su izbijena dva zuba i rasečena usna, dok je Dimić zadobio više udaraca u glavu.

“Grupa batinaša naoružanih šipkama presrela je Stefanovića ispred MZ Rasadnik u Kruševcu, oborila ga na asfalt i besomučno tukla. Pošto su Stefanoviću u pomoć pritrčali Jovanović i Dimić, napadači su se obrušili i na njih”, navode iz Saveza.

Savez za Srbiju ocenjuje da je napad na njihove članove posledica najprljavije hajke koju režim Aleksandra Vučića svakodnevno vodi protiv političkih neistomišljenika.

Na Tviter nalogu Levice Serbije objavljene su fotografije na kojima se vidi da je Borku Stefanoviću razbijena glava u predelu potiljka.

"Prilikom zakazane tribine Saveza za Srbiju u naselju Rasadnik, u Kruševcu, pojavila se grupa maskiranih ljdui naoružanih sa palicama i metalnim šipkama koji su nasrnuli na Borka Stefaovnića i kome je povređen potiljačni deo glave. Bobanu Jovanoviću iz Levice Srbije plomljeni su zubi, a još troje ljudi je povređeno", naveo je za Danas Srđan Milivojević, član Glavnog odbora Demokratske stranke.

Prema njegovim rečima, ovo je bila jedna od redovnih tribina Saveza za Srbiju, na kojoj učestvuju lideri ovog opozicionog saveza, tako da su meta napada u petak bili i ljudi iz Dveri, DS, Narodne stranke i drugih članica SZS. Milivojević smatra da su napadači verovatno povezani sa kriminalnim grupama u Kruševcu.

Na jednom od video snimaka pristalice Saveza za Srbiju, u razgovoru sa policijom, tvrde da su Stefanovića napali muškarci sa kapuljačama na glavi.

Napad osudile opozicione stranke u Srbiji

Predsednik Demokratske stranke Srbije Miloš Jovanović zatražio je da se hitno ispita slučaj napada na Stefanovića u Kruševcu, a da vinovnici budu strogo kažnjeni. "Najoštrije osudjujemo napad na Borka Stefanovića i članove njegove delegacije", naveo je Jovanović, a preneo DSS.

Jovanović je u pisanoj izjavi naveo da je fizičko ili bilo kakvo drugo nasilje apsolutno nedopustivo u uredjenom društvu.

Stravičan nasrtaj na Stefanovića još je jedan u nizu dokaza da obračun vladajuće strukture sa neistomišljenicima dobija zabrinjavajuće razmere, saopštila je večeras Nova stranka.

Nova stranka najoštrije osuđuje taj brutalan napad i poziva nadležne organe da hitno reaguju i nasilnike što pre privedu pravdi.

Fizički napadi su samo novi nivo u političkoj borbi koju Srpska napredna stranka, na čelu sa svojim liderom Aleksandrom Vučićem, vidi kao gladijatorsku arenu kroz čije prstenove etiketiranja, medijske hajke i zastašivanja kad-tad prođe svako ko se usudi da drugačije misli, ističe se u saopštenju.

Lider LDP-a Čedomir Jovanović poručio je da napad na Stefanovića mora hitno da bude istražen i da se “uhapse maskirane bitange koje su napale njega i članove Levice“.

“Ako je MUP, koji to mora da uradi, nesposoban, onda ćemo se ili sami organizovati ili ćemo možda da pozovemo ROSU sa Kosova da dođe u Kruševac, jer kada oni hapse bar je svima jasno šta se dešava i ko iza toga stoji (…) Vlast i oni koji sprovode zakon ne smeju da ćute pred onim što se večeras dogodilo u Kruševcu, već moraju odmah da reaguju i već večeras uhapse napadače”, naveo je Jovanović u pisanoj izjavi.

Narodna stranka ocenila je da je “brutalni napad na Borka Stefanovića” neoboriv dokaz da je Srbija uvedena u fašizam.

“Pokušaj ubistva jednog od lidera Saveza za Srbiju Borka Stefanovića je kulminacija višegodišnje brutalne kampanje i satanizacije demokratske opozicije u Srbiji koja se pretvara u krvoproliće”, ističe se u saopštenju te stranke.

Narodna stranka zatražila je od ministra policije Nebojše Stefanovića traži da momentalno podnese ostavku na tu funkciju.

Napad je osudila i Socijaldemokratska stranka, navodeći da je reč o napadu na demokratiju i normalnost u Srbiji. SDS je naveo da je napad usledio "nakon što je poslednjih dana maksimalno pojačana medijska satanizacija i orkestrirana kampanja" protiv opozicionih političara.

Liga socijaldemokrata Vojvodine najoštrije je osudila na Stefanovića i zatražila da policija u što kraćem roku javnost upozna sa informacijama o počioniocima ovog napada i da ih privede licu pravde.

“Svedoci smo svakodnevnog nasilja na političkoj sceni naše zemlje. Nije prošlo ni 48 časova od napada na prostorije Lige socijaldemokrata Vojvodine u Novom Bečeju, a usledio je novi napad na predsednika jedne političke stranke u Srbiji”, konstatuje se u saopštenju.

“Srbija je evropska država i nedopustivo je da u političkoj areni dominara nasilje! Nažalost, ono je postalo svakodnevna pojava”, poručuje LSV u saopštenju koje je potpisao portparol stranke Aleksandar Marton.

Napad je osudio i Pokret centra ocenjujući da je je mala varovatnoća da napad nije bio politički motivisan i još manja da nije dobro i precizno isplaniran.